b'\n_START_ARTICLE_\nForbrugerklagen\xc3\xa6vnet\n_START_PARAGRAPH_\nForbrugerklagen\xc3\xa6vnet er en uafh\xc3\xa6ngig klageinstans, der behandler klager fra forbrugere over varer eller tjenesteydelser. N\xc3\xa6vnet best\xc3\xa5r af en r\xc3\xa6kke repr\xc3\xa6sentanter for forbrugerne, repr\xc3\xa6sentanter for erhvervslivet samt en dommer, der er formand for n\xc3\xa6vnet. Det er nedsat med hjemmel i Forbrugerklageloven._NEWLINE_\xc3\x98konomi- og Erhvervsministeriet fastl\xc3\xa6gger n\xc3\xa6vnets procedure for behandling af klagesager. N\xc3\xa6vnet behandler kun klager fra private forbrugere, og kun klager vedr\xc3\xb8rende varer med en indk\xc3\xb8bspris p\xc3\xa5 mindst 800 og h\xc3\xb8jst 100.000 kr., dog g\xc3\xa6lder der for t\xc3\xb8j, tekstiler og motork\xc3\xb8ret\xc3\xb8jer andre gr\xc3\xa6nser._NEWLINE_Sagsbehandlingen foreg\xc3\xa5r skriftligt._NEWLINE_Tidligere var n\xc3\xa6vnets afg\xc3\xb8relser ikke bindende. Fra 2010 er forbrugerklageloven dog \xc3\xa6ndret s\xc3\xa5ledes at den erhvervsdrivende bliver bundet af afg\xc3\xb8relsen (der kan tvangsfuldbyrdes) hvis ikke den erhvervsdrivende senest 30 dage efter afg\xc3\xb8relsen giver meddelelse om, at han ikke vil v\xc3\xa6re bundet. En sag, der er afgjort af n\xc3\xa6vnet kan af begge parter indbringes for domstolene. Hvis virksomheden ikke efterlever afg\xc3\xb8relsen, kan Forbrugerklagen\xc3\xa6vnet f\xc3\xb8re sagen s\xc3\xa5fremt forbrugeren \xc3\xb8nsker det._NEWLINE_Dommeren, som er formand, m\xc3\xa5 ikke have s\xc3\xa6rlig tilknytning til forbrugernes eller erhvervslivets organisationer. Medlemmerne, der repr\xc3\xa6senterer forbrugerne og erhvervslivet, udpeges af \xc3\xb8konomi- og erhvervsministeren efter indstilling fra forbruger- og erhvervsorganisationerne og sidder i en periode af 4 \xc3\xa5r._NEWLINE_Forbrugerklagen\xc3\xa6vnet blev etableret i 1975. Forbrugerstyrelsen fungerer som sekretariat for Forbrugerklagen\xc3\xa6vnet.'